明皇按樂圖
作者：劉克莊
朝代：宋

paragraphs: 鶑啼花開春晝遲，掖庭無事方遨嬉。
廣平策免曲江去，十郎談笑居台司。
屏間無逸不復覩，教雞能鬭馬能舞。
戲呼寧哥吹玉笛，催喚花奴打羯鼓。
南衙群臣朝見疎，老伶巨璫前後趨。
阿瞞半醉倚玉座，袖有曲譜無諫書。
金盆皇孫真龍種，浴罷六宮競圍擁。
惜哉傍有錦綳兒，蹴破咸秦跳河隴。
古來治亂本無常，東封未了西幸忙。
輦邊貴人亦何罪，禍胎似在偃月堂。
今人不識前朝事，但見斷縑粧束異。
豈知當日亂離人，說著開元總垂淚。